ເປີດສາກຂຶ້ນຢ່າງເປັນທາກງານ ການແຂ່ງຂັນບານສົ່ງໃນຮົ່ມ ປະເພດຍິງ ແລະ ທີມຊາຍ ລາຍການ ທົ່ວປະເທດ ຄັ້ງທີ 3 ຊີງຂັນປະທານບານສົ່ງແຫ່ງຊາດລາວ ຫຼື ສບສ ປະຈຳປີ 2020 ເພື່ອສ້າງຂະບວນການສະເຫຼີມສະຫຼອງວັນຊາດທີ 2 ທັນວາ ຄົບຮອບ 45 ປີ ແລະ ວັນຄ້າຍວັນເກີດທ່ານປະທານ ໄກສອນ ພົມວິຫານ ຄົບຮອບ 100 ປີ ຊຶ່ງມີຄະນະນຳ, ນັກກິລາ. ຂະນະທີ່ ບໍລິສັດ ເບຍລາວ ຈຳກັດ ໃຫ້ການສະໜັບສະໜູນຫຼັກ 165 ລ້ານກີບ
ພິທີເປີດການແຂ່ງຂັນກິລາ ບານສົ່ງຍິງ-ຊາຍ ທົ່ວປະເທດ ຊີງຂັນປະທານ ສບສ ຄັ້ງທີ 3 ປະຈຳປີ 2020 ໄດ້ມີຈັດຂຶ້ນຢ່າງເປັນທາງການ ໃນວັນທີ 20 ທັນວານີ້ ທີ່ສະໜາມກິລາກອງທັບ (ຫຼັກ5) ເມືອງໄຊເຊດຖາ ນະຄອນຫຼວງວຽງຈັນ ເພື່ອເປັນການສ້າງຂະບວນການ ສະຫຼອງວັນຊາດທີ 2 ທັນວາ ຄົບຮອບ 45 ປີ ແລະ ວັນຄ້າຍວັນເກີດທ່ານປະທານ ໄກສອນ ພົມວິຫານ ຄົບຮອບ 100 ປີ ໃຫ້ກຽດເຂົ້າຮ່ວມມີທ່ານ ກະເສມ ອິນທະລາ ຮອງປະທານຄະນະກຳມະການໂອແລມປີກແຫ່ງຊາດລາວ (ຄອລ), ທ່ານ ແສງພອນ ພົນອາມາດ ຫົວໜ້າກົມກິລາລະດັບສູງ ທັງເປັນຮອງເລຂາທິການ ຄອລ ແລະ ທ່ານ ຈັນສະໝອນ ຜ່ອງຈັນທາ ປະທານສະຫະພັນບານສົ່ງແຫ່ງຊາດລາວ ພ້ອມດ້ວຍຄະນະ ແລະ ບັນດາຜູ້ໃຫ້ການສະໜັບສະໜູນຫຼັກ ກໍຄື ບໍລິສັດ ເບຍລາວ ຈຳກັດ, ຄະນະນຳແຕ່ລະພາກສ່ວນ, ຄູຝຶກ ແລະ ນັກກິລາ ຕະຫຼອດຮອດກອງເຊຍ ແລະ ສື່ມວນຊົນທຸກຂະແໜງການເຂົ້າຮ່ວມຫຼາຍພັນຄົນ.
ໂອກາດນີ້, ທ່ານ ທິບພົງພັດ ມະນີວົງ ຮອງເລຂາທິການ ສບສ ລາຍງານໃຫ້ຮູ້ວ່າ: ລາຍການນີ້ ດຳເນີນເປັນເວລາ 8 ວັນ ລະຫວ່າງວັນທີ 19-26 ທັນວາ 2020 ຊຶ່ງມີການຊີງໄຊທັງໝົດ 2 ລາຍການ ກໍຄື ທີມຍິງ-ທີມຊາຍ ສຳລັບທີມຍິງ ມີ 7 ພາກສ່ວນ ແລະ ທີມຊາຍມີ 15 ພາກສ່ວນ ມີຄະນະນຳ, ຄູຝຶກ ແລະ ນັກກິລາ 572 ຄົນ ສ່ວນກຳມະການຕັດສິນ 50 ຄົນ ໃນພິທີດັ່ງກ່າວ ທ່ານ ສະຖຽນ ມວນວົງສາ ຜູ້ຈັດການຝ່າຍກິດຈະກຳ ແລະ ອຸປະຖຳບໍລິສັດ ເບຍລາວ ຈຳກັດ ຕາງໜ້າບໍລິສັດ ມອບເງິນອຸປະຖຳ ຈຳນວນ 165 ລ້ານກີບ, ບໍລິສັດ ເອັດພີພີ ການພີມ ແລະ ປ້າຍ 10 ລ້ານກີບ, ບໍລິສັດ ວີນ່າ ອຸປະຖຳ 3 ລ້ານກີບ ແລະ ບໍລິສັດອື່ນໆອີກ ໃຫ້ແກ່ການແຂ່ງຂັນລາຍການດັ່ງກ່າວ ຕາງໜ້າຮັບແມ່ນທ່ານ ກະເສມ ອິນທະລາ ຮອງປະທານຄະນະກຳມະການໂອແລມປີກແຫ່ງຊາດລາວ. ນອກນັ້ນ, ທາງ ສບສ ກໍຍັງມອບອຸປະກອນກິລາບານສົ່ງ ໃຫ້ແຂວງອັດຕະປື ເພື່ອນຳໄປພັດທະນາວົງການກິລາບານສົ່ງແຂວງໃຫ້ເຕີບໃຫຍ່ຂະຫຍາຍຕົວອີກດ້ວຍ.
ສຳລັບການແຂ່ງຂັນບານສົ່ງໃນຮົ່ມ ປະເພດທີມຊາຍ ທີ່ມີທີມເຂົ້າຮ່ວມ 15 ທີມ ແບ່ງເປັນ 4 ກຸ່ມ ແຕ່ລະກຸ່ມແຂ່ງຂັນພົບກັນໝົດຄັດເລືອກເອົາທີ 1-2 ຜ່ານເຂົ້າໄປຫຼິ້ນໃນຮອບຕໍ່ໄປ ກຸ່ມ ກ ປະກອບມີ ກອງທັບປະຊາຊົນລາວ, ວິທະຍາໄລລາວ-ທ໋ອບ, ແບັກ ອີເກີ ວີຊີ ແລະ ມະຫາວິທະຍາໄລວິທະຍາສາດ ສຸຂະພາບ, ກຸ່ມ ຂ ລາວເດີນອາກາດ, ອິນທະສອນ, ກົມໃຫຍ່ພາລາທິການ ກອງທັບ, ແຂວງອັດຕະປື, ກຸ່ມ ຄ ຊໍຣີ 2EC, ຄະນະວິທະຍາສາດທຳມະຊາດ ມຊແລະ ອິນເທັນເຊິນ ວີຊີ ແລະ ປຣິ່ນເຊັດ ວີຊີ ແລະ ກຸ່ມ ງ ສະມໂສອນ ວຽງຈັນ, ນະຄອນຫຼວງ ແລະ ວີແກຣນ ວີຊີ ສ່ວນທີມຍິງມີ 7 ທີມ ແບ່ງເປັນ 2 ກຸ່ມ ແຕ່ລະກຸ່ມແຂ່ງຂັນພົບກັນໝົດຄັດເລືອກເອົາທີ 1-2 ຜ່ານເຂົ້າໄປຫຼິ້ນໃນຮອບຕໍ່ໄປ ກຸ່ມ ກ ມີ ກອງທັບປະຊາຊົນລາວ, ນິວ ອາຊຽນ ອີດູເຄເຊິນ (New Asean Education Center), ວີນາ ຄໍລະເຈນ ແລະ ແບັກໂກນ (BLack Gole) ກຸ່ມ ຂ ແອັງກີເບີດ (Angry Bird), ສະໂມສອນ ວຽງຈັນ, ມະຫາວິທະຍາໄລວິທະຍາສາດ ສູຂະພາບ ທັງສອງປະເພດດັ່ງກ່າວແມ່ນຈະເລີ່ມແຂ່ງຂັນໃນວັນທີ 19 ທັນວາ 2020 ແລະ ຈະມີພິທີເປີດແຂ່ງຂັນເປັນທາງການ ໃນວັນທີ 20 ທັນວານີ້.
ລາຍການດັ່ງກ່າວ ທີມຊະນະເລີດທັງທີມຍິງ ແລະ ທີມຊາຍ ແມ່ນເທົ່າກັນໝົດທັງສອງທີມ ອັນດັບທີ 1 ຈະໄດ້ຮັບຂັນແຊ໋ມ, ຫຼຽນຄໍາ ແລະ ເງິນສົດ 12 ລ້ານກີບ, ອັນດັບ 2 ໄດ້ຫຼຽນເງິນ ແລະ ເງິນສົດ 8 ລ້ານກີບ, ອັນດັບ 3 ໄດ້ຫຼຽນທອງ ແລະ ເງິນສົດ 6 ລ້ານກີບ ແລະ ອັນດັບ 4 ໄດ້ເງິນສົດ 3 ລ້ານກີບ.
ພາບ ແລະ ຂ່າວໂດຍ: ປາກກາດຳ